Toldi pedig monda: „Ne sírjon kegyelmed, Csak nem támad már fel a két vitéz gyermek: De ne legyen nekem az Isten Istenem,

Ha bosszút nem állok érettök a csehen.

Hanem kérem szépen (s látja, nem hiában), Mondja el a dolgot isten-igazában;

Özvegy édesanyám van nekem is otthon, Tudom én sajnálni a jó özvegyasszonyt.”

Ekkor a bús asszony nekibátorodva,

Hogy’ esett, mint esett, mind elpanaszolta:

Duna szigetében öklelődzik egy cseh,

S szörnyüképpen szolgál neki a szerencse; Kérkedik nagy fennen, magát hányja veti,

A magyar nemzetet csúfra emlegeti:

Sok bajnok kiment már életre, halálra, Özvegyet, árvát és jajszót hagyni hátra.

Tegnap állt ki az ő két levente fia;

Nem volt félországban olyan pár dalia, Nem volt a világon olyan jó két gyermek:

És most egymás mellett egy sírban hevernek!

Elrémült a világ; nem is akadt már ma, Aki a kegyetlen csehvel szembe szállna; Pedig megint ott lesz a szigetben reggel, Istent káromoló gőgös beszédekkel.

Így megértve Miklós a bajnak mivoltát, Tovább az asszonnyal nem közlötte dolgát, Hanem köszönt s indult Pestnek városába, Menet nagy dolgokat forgatván magába’.

Utcáról utcára ment nagy sebbel-lobbal, Mintha ott a járást ő tudná legjobban, Pedig csak ödöngött előre meg hátra:

Kebelén kenyere, hátán volt a háza.

* 1. Magyarázd meg írásban az alábbi szavak, kifejezések szövegbeli jelentését!



*felfogja ügyét, hajdú, istennyila, nem vihette ki (amit elgondolt), messze tette magát, délibáb, estenden, kicsi juházott, vért kívánjon vérért, öklelődzik, ődöngött, kebelén kenyere, hátán volt a háza*